DECIZIA COMISIEI
din 28 noiembrie 2007
privind ajutorul de stat C 6/07 (ex N 558/06) planificat de Polonia pentru Techmatrans S.A.
[notificată cu numărul C(2007) 5616]
(Numai textul în limba polonă este autentic)
(Text cu relevanță pentru SEE)
(2008/272/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene, în special articolul 88 alineatul (2) primul paragraf,
având în vedere Acordul privind Spațiul Economic European, în special articolul 62 alineatul (1) litera (a),
după ce părțile interesate au fost invitate să și prezinte observațiile în conformitate cu aceste dispoziții (1),
întrucât:
I. PROCEDURA
(1)
Prin scrisoarea din data de 21 august 2006, Polonia a informat Comisia cu privire la intenția sa de a acorda societății Techmatrans un ajutor pentru restructurare. În scrisoarea din data de 14 decembrie 2006, Polonia a furnizat Comisiei detalii suplimentare. Prin scrisoarea din data de 21 februarie 2007, Comisia a informat Polonia că a luat decizia de a iniția - în legătură cu ajutorul pentru Techmatrans - procedura prevăzută la articolul 88 alineatul (2) din Tratatul CE. Decizia Comisiei de a iniția procedura a fost publicată în Jurnalul Oficial al Uniunii Europene (2). Comisia a invitat părțile interesate să își prezinte observațiile, dar nu a primit nicio observație din partea acestora. Autoritățile poloneze au furnizat informații suplimentare prin scrisorile din 10 aprilie și 24 iulie 2007.
II. DESCRIEREA DETALIATĂ A MĂSURILOR
(2)
Techmatrans este o societate de inginerie mecanică, aflată 100 % în proprietatea statului, înființată în 1972. Numărul angajaților este de 112. În 2006 cifra de afaceri a societății a atins 8,1 milioane PLN (2,0 milioane EUR), iar totalul balanței 6,3 milioane PLN (1,6 milioane EUR). Prin aceste cifre, societatea se încadrează în limitele stabilite pentru IMM-uri, cu toate acestea, datorită faptului că se află în proprietatea statului, este clasificată ca întreprindere mare. Ea nu aparține unui grup de întreprinderi mai mare.
(3)
Activitățile principale ale societății constau în furnizarea de lucrări de reparații, întreținere și modernizare a sistemelor de transport, precum și livrarea de sisteme de ridicare noi pentru întreprinderi industriale din sectoarele auto, metalurgic și de construcții. Societatea are o cotă de piață redusă pe piața poloneză (0,2-1,0 %) și o cotă de piață chiar mai redusă pe piața europeană.
(4)
Începând cu anul 2002, proprietarul și conducerea Techmatrans au depus eforturi pentru a privatiza societatea. Ca răspuns la invitația de participare la licitația pentru un procent cuprins între 51 și 85 % din acțiunile societății, în luna iulie 2005 doi ofertanți au depus oferte. Nu au fost lansate negocieri, iar în luna septembrie 2005 procedura a fost întreruptă. Autoritățile poloneze nu au oferit explicații cu privire la motivul întreruperii procedurii.
(5)
Techmatrans este situată într-o regiune eligibilă pentru acordarea de ajutor în temeiul articolului 87 alineatul (3) litera (a) din Tratatul CE.
(6)
Între anii 2000 și 2004, societatea a suferit pierderi nete cumulate de 7,7 milioane PLN, iar capitalul propriu a scăzut de la 11,2 milioane PLN în 2001 la 4,0 milioane PLN în 2004. În 2005 societatea a avut un profit de 277 000 PLN, însă în 2006 a suferit din nou piederi de 1,1 milioane PLN.
(7)
Autoritățile poloneze menționează, ca principale cauze ale dificultăților, absența comenzilor, profitabilitatea redusă a contractelor îndeplinite, precum și costurile ridicate ale restructurării forței de muncă.
(8)
Techmatrans recunoaște că dificultățile sunt cauzate de deficiențe interne: nivelul scăzut al tehnologiei de producție în comparație cu acela al societăților concurente, gestionarea necorespunzătoare a producției, calitatea nesatisfăcătoare și nivelul tehnic scăzut al produselor, precum și activele vechi și perimate (din mijloacele de producție sunt amortizate în medie în proporție de 90 %). De fapt, din 2001 până în prezent, nu a mai fost aplicată nicio măsură de modernizare majoră și nici nu au fost făcute cel puțin investiții pentru înlocuirea echipamentelor.
(9)
Datorită lipsei de fonduri, activitatea de comercializare a produselor Techmatrans este limitată; în consecință, baza actuală de clienți a societății este formată în principal din societăți cu care Techmatrans a colaborat anterior. Problemele legate de lipsa de lichidități cu care se confruntă societatea au agravat și mai mult situația acesteia.
(10)
Indicii de lichiditate ai societății sunt prea scăzuți pentru a permite contractarea unor împrumuturi pe termen lung. Datorită pierderilor, capitalul Techmatrans a scăzut cu 65 % din 2001 până în prezent, deoarece societatea nu a putut contracta credite pe termen lung. În consecință, aproximativ 30 % din activitățile sale sunt finanțate din credite pe termen scurt la furnizori și autorități publice.
(11)
Proiectul de restructurare prevede în principal restructurarea activelor. Planul de restructurare prevede investiții semnificative în mijloace de producție: achiziționarea de utilaje noi, de cunoștințe tehnice (know-how) și licențe, precum și modernizarea sistemelor de tehnologie a informației. Scopul acestor investiții este acela de a crește eficiența producției și de a lărgi gama produselor societății.
(12)
În scopul reducerii costurilor, societatea preconizează achiziționarea de vehicule noi și modernizarea sistemelor de încălzire, precum și a celor de alimentare cu apă și energie electrică.
(13)
Aportul de capital preconizat va stabiliza situația financiară a societății și va ameliora indicii financiari.
(14)
Anumite măsuri de restructurare au fost deja puse în aplicare. Au fost reduse costurile fixe: activitatea companiei a fost concentrată într-o singură locație, ceea ce a avut drept rezultat reducerea costurilor de întreținere și operare; o parte a activelor redundante a fost vândută în 2004, iar forța de muncă a fost redusă de la 133 de angajați în 2003 la 112 angajați în 2005. Rezultatul a fost acela că în 2005 societatea a realizat un mic profit. Se consideră că restructurarea forței de muncă este completă și, prin urmare, nu mai sunt prevăzute alte reduceri ale numărului de angajați.
(15)
Pentru a realiza o reducere a costurilor fixe și o acumulare de capital necesară pentru aplicarea măsurilor de restructurare, Techmatrans planifică să vândă activele redundante: bunuri imobiliare în 2007, surplusul de stocuri (mai vechi de un an), precum și utilajele și vehiculele vechi, înlocuindu-le cu altele noi. Conform evaluării unui expert independent, valoarea comercială a bunurilor imobiliare se ridică la o sumă între 1,8 milioane PLN și 3,1 milioane PLN, în funcție de metoda de evaluare. Prin urmare, societatea a presupus că venitul preconizat obținut din vânzarea bunurilor imobiliare ar trebui să se ridice la 2 milioane PLN. În ceea ce privește vânzarea de stocuri, se presupune că venitul se va ridica la 25 % din valoarea contabilă, și anume 100 000 PLN. Venitul estimat obținut din vânzarea de vehicule și utilaje se ridică la 100 000 PLN.
(16)
În plus, Techmatrans a contractat un credit comercial de 100 000 PLN cu un termen de rambursare mai lung decât cel obișnuit pe piața de credite. Polonia a propus de asemenea considerarea profiturilor realizate de Techmatrans drept contribuție proprie.
(17)
Conform planului de restructurare anunțat, costurile de restructurare se ridicau la 5,35 milioane PLN, din care se preconiza finanțarea prin ajutor de stat a 2,8 milioane, restul de 2,55 milioane urmând a fi finanțate de către Techmatrans.
(18)
În ceea ce privește măsurile compensatorii, societatea preconiza încetarea uneia dintre activitățile sale, și anume aceea de proiectare de sisteme de comandă pentru transporturi. Sistemele de comandă ar constitui în continuare parte componentă a produselor furnizate de societate, dar proiectarea lor ar fi contractată de alte societăți.
(19)
Ajutorul de stat notificat constă într-un aport de capital în valoare de 2,8 milioane PLN (0,7 milioane EUR) din partea Agenției pentru Dezvoltare Industrială (IDA), aflată în proprietate de stat. Temeiul juridic pentru aportul de capital îl constituie Legea privind comercializarea și privatizarea din 30 august 1996 (3).
(20)
Pentru a acoperi pierderile suferite în perioada 2001-2004, proprietarul actual - Trezoreria statului - va reduce capitalul social al Techmatrans. Apoi societatea va elibera noi acțiuni, care vor fi cumpărate de către IDA, care astfel va obține 41,5 % din acțiunile Techmatrans. Aportul de capital va fi cheltuit pentru investiții.
(21)
Autoritățile poloneze au informat Comisia asupra faptului că, în afara măsurii notificate mai sus, în 2004 și 2005 Techmatrans a primit ajutor de stat sub forma unui acord privind achitarea în rate a datoriilor. Acest sprijin a fost acordat ca ajutor de stat de minimis.
III. DECIZIA DE A INIȚIA PROCEDURA DE INVESTIGAȚIE FORMALĂ
(22)
Procedura de investigație formală a fost inițiată deoarece Comisia a avut îndoieli în ceea ce privește compatibilitatea ajutorului pentru restructurare preconizat cu Orientările comunitare privind ajutorul de stat pentru salvarea și restructurarea întreprinderilor aflate în dificultate (4) (denumite în cele ce urmează ”Orientările„).
(23)
În primul rând, Comisia a avut îndoieli cu privire la faptul că măsurile de restructurare prevăzute ar fi suficiente pentru a restabili viabilitatea pe termen lung a societății. Marja de profit preconizată era scăzută, astfel încât probabil nu ar fi fost acceptabilă pentru un investitor privat. În plus, situația reală a societății în anul 2006 era mult mai problematică decât fusese prevăzut, astfel încât proiectul de restructurare a trebuit actualizat.
(24)
În al doilea rând, contribuția proprie propusă era mai scăzută decât cea prevăzută de Orientări. În afară de aceasta, anumite măsuri propuse drept contribuție proprie ridicau îndoieli în ceea ce privește compatibilitatea cu Orientările. De asemenea, costurile de restructurare păreau a fi fost subapreciate. Astfel, gradul de acoperire a costurilor de restructurare prin contribuție proprie reală era probabil chiar mai redus decât cel stabilit.
(25)
În fine, Comisia a avut îndoieli în ceea ce privește relevanța economică a măsurilor compensatorii propuse. Activitatea care urma să fie încetată părea a fi mai avansată din punct de vedere tehnologic și mai rentabilă decât alte activități ale societății. Acest aspect a provocat îndoieli și cu privire la strategia industrială a societății.
IV. OBSERVAȚII DIN PARTEA POLONIEI
(26)
În primul rând, Polonia nu a împărtășit îndoielile Comisiei referitoare la marjele de profit viitoare, prevăzute de societate în planul de restructurare. Au fost aduse dovezi conform cărora o marjă de profit de aproximativ 2 până la 4 % este obișnuită în cazul societăților similare din industria construcțiilor de mașini care, la fel ca și Techmatrans, produc sisteme de transport tehnologic. Polonia a prezentat exemplul unei societăți de succes, cotată la bursa poloneză, care își desfășoară activitatea pe același segment de piață și realizează marje de profit la fel de mici.
(27)
Autoritățile polonoze au subliniat faptul că aportul de capital planificat este destinat ca sprijin temporar pentru Techmatrans, având menirea de a face posibilă restructurarea eficientă a societății și privatizarea acesteia în 2009/2010. Polonia a accentuat faptul că participarea IDA în societate era planificată doar ca o investiție temporară și că, atât IDA, cât și Trezoreria statului își vor vinde acțiunile la Techmatrans îndată ce situația societății se va fi ameliorat.
(28)
Autoritățile poloneze au remarcat că Techmatrans a pus deja în aplicare o serie de măsuri semnificative de restructurare, cum ar fi reducerea forței de muncă, reducerea cheltuielilor generale și restructurarea organizațională cu impact pe termen lung asupra rezultatelor societății.
(29)
Autoritățile poloneze au prezentat un plan actualizat de restructurare a Techmatrans. Previziunile financiare au fost corectate luându-se în considerare rezultatele obținute de societate în 2006 și incluzând în calcul rambursarea împrumutului pentru salvarea societății.
(30)
Polonia a remarcat că societatea a reușit să obțină finanțare privată suplimentară în perioada de restructurare. Techmatrans a semnat acorduri cu bănci pe scontarea creanțelor sale (la data de 19.7.2006 și 27.3.2007). În baza acestor acorduri, banca preia creanțele Techmatrans scadente în termen de mai puțin de 90 de zile, plătind imediat Techmatrans în numerar. Polonia argumentează că această modalitate de finanțare are un efect similar unui credit de tip „revolving” și trebuie considerată contribuție proprie a Techmatrans.
V. EVALUARE
1. Ajutorul de stat în sensul articolului 87 alineatul (1) din Tratatul CE
(31)
Conform articolului 87 alineatul (1) din Tratatul CE, este incompatibil cu piața comună orice ajutor acordat de un stat membru sau din resurse de stat, indiferent de forma acestuia, care denaturează sau amenință să denatureze concurența prin favorizarea anumitor întreprinderi sau a producției anumitor bunuri și afectează comerțul între statele membre.
(32)
Aportul de capital de 2,8 milioane PLN (0,7 milioane EUR) va fi plătit de către Agenția pentru Dezvoltare Industrială (IDA), aflată în proprietatea statului, dintr-un fond creat prin lege și finanțat din venituri publice și astfel din resurse de stat.
(33)
Techmatrans concurează cu alte societăți europene pe piața poloneză și pe piața UE. Criteriul referitor la impactul asupra comerțului în cadrul Comunității este astfel îndeplinit.
(34)
Prin urmare, măsura menționată mai sus este considerată a constitui ajutor de stat în sensul articolului 87 alineatul (1) din Tratatul CE.
(35)
Ajutoarele primite în 2004 și 2005 de Techmatrans ca ajutor de minimis nu îndeplinesc toate criteriile articolului 87 alineat (1) din Tratatul CE și prin urmare, în concordanță cu punctul 69 al Orientărilor, nu face obiectul prezentei decizii.
2. Derogări în temeiul articolului 87 alineatul (2) și 87 alineatul (3) din Tratatul CE
(36)
Exceptările la care se face referire la articolul 87 alineatul (2) din Tratatul CE nu se aplică în acest caz. În ceea ce privește scutirile prevăzute la articolul 87 alineatul (3) din Tratatul CE, dat fiind faptul că obiectivul principal al ajutorului este acela de a restabili viabilitatea pe termen lung a unei întreprinderi aflate în dificultate, se poate aplica numai exceptarea prevăzută la articolul 87 alineatul (3) litera (c) din Tratatul CE. Acest articol autorizează ajutorul de stat acordat cu scopul de a promova dezvoltarea anumitor activități economice numai în cazul în care un astfel de ajutor nu are efecte adverse asupra condițiilor schimburilor comerciale într-o măsură care contravine interesului comun. Prin urmare, ajutorul de stat poate fi considerat compatibil în temeiul articolului 87 alineatul (3) litera (c) din Tratatul CE doar dacă sunt respectate condițiile stabilite în Orientări.
2.1. Eligibilitatea societății
(37)
Orientările consideră că o societate se confruntă cu dificultăți în cazul în care nu este capabilă să se restabilizeze prin forțe proprii ori prin obținerea fondurilor necesare de la acționari sau din împrumuturi, și dacă, fără intervenția autorităților publice, ar trebui să își întrerupă activitatea. De asemenea, Orientările enumeră câteva dintre caracteristicile specifice unor astfel de societăți, cum ar fi un grad ridicat de îndatorare sau o valoare în scădere sau nulă a activelor.
(38)
Techmatrans trebuie considerată „societate aflată în dificultate” în sensul Orientărilor. Pe parcursul ultimilor 5 ani, Techmatrans a pierdut mai mult de jumătate din capital și a înregistrat atât pierderi la vânzări, cât și pierderi de exploatare nete. Pierderile cumulate în perioada 2002-2004 s-au ridicat la 15,7 milioane PLN (1,9 milioane EUR). În aceeași perioadă vânzările au scăzut (în 2001) de la 15,7 milioane PLN (4,1 milioane EUR) la 8,5 milioane PLN (2,2 milioane EUR) (estimate pentru 2006), și anume cu 46 %.
(39)
În perioada 2001-2005 fondul de rulment a scăzut de la 7,7 milioane PLN (1,9 milioane EUR) la 2,3 milioane PLN (0,6 milioane EUR). În aceeași perioadă, cota de acțiuni în fondul de rulment a crescut de la 16 % la 38,5 %.
(40)
Luând în considerare cele de mai sus, Comisia consideră că Techmatrans se califică drept „societate aflată în dificultate” în sensul Orientărilor și, în consecință, este eligibilă pentru obținerea unui ajutor pentru restructurare.
2.2. Restabilirea viabilității
(41)
Pentru ca o măsură să fie considerată compatibilă cu dreptul comunitar în temeiul punctelor 34-37 ale orientărilor, planul de restructurare trebuie să prezinte o analiză în profunzime a problemelor care au condus la apariția dificultăților și să definească mijloacele de restabilire într-un interval de timp rezonabil a viabilității pe termen lung și a stabilității societății. Acest lucru trebuie făcut în baza unor ipoteze realiste privind condițiile viitoare de exploatare. Rentabilitatea scontată a capitalului trebuie să fie suficientă pentru a permite societății restructurate să concureze pe piață în baza propriilor merite.
(42)
În decizia inițială Comisia a exprimat îndoieli privind măsura în care proiectul de restructurare este suficient pentru a permite Techmatrans să devină viabil și a atras atenția asupra faptului că planul de restructurare trebuie actualizat și completat. Prin informațiile suplimentare prezentate în urma deciziei de a iniția procedura de investigație formală, autoritățile poloneze au reușit să risipească aceste îndoieli referitoare la restabilirea viabilității.
(43)
În primul rând, rezultatele slabe obținute de Techmatrans pe parcursul anului 2006 au fost explicate corespunzător. Deoarece aportul de capital planificat a trebuit amânat, societatea, confruntată cu probleme de lichiditate, a început să solicite plăți în avans de la clienți, în valoare de 40 % din valoarea comenzilor. Drept urmare, societatea a pierdut un număr considerabil de comenzi. Odată ce societatea a reușit să își amelioreze situația lichidităților în a doua jumătate a anului 2006, rezultatele sale s-au îmbunătățit semnificativ. Planul de restructurare a fost actualizat corespunzător, luându-se în considerare rezultatele înregistrate de Techmatrans în 2006.
(44)
În al doilea rând, în ceea ce privește îngrijorarea Comisiei cu privire la marja scăzută, de 3 %, a profitului scontat la sfârșitul perioadei de restructurare în 2010, autoritățile poloneze au explicat că un astfel de nivel de marjă de profit scontat corespunde situației în sectorul respectiv, unde marjele oscilează între 2 % și 4 %. Au fost prezentate exemple de societăți private active în același sector, care realizează marje de profit similare, inclusiv acela al unei societăți cotate la bursa poloneză.
(45)
O analiză mai detaliată a situației pe segmentul de piață pe care acționează Techmatrans a confirmat faptul că, deoarece marjele de profit sunt menținute la un nivel scăzut de clienți aflați pe o poziție puternică de negociere, o marjă de profit relativ scăzută este caracteristică societăților care produc și furnizează servicii pentru industria constructoare de mașini. Prin urmare, nivelul preconizat al rentabilității este justificat.
(46)
Activitățile de restructurare constau, în principal, în investiții noi care ar trebui să permită societății să își exploateze din plin potențialul pe termen lung (și care, pe termen scurt, din cauza creșterii deprecierii, au un efect negativ asupra rezultatului net). Au fost deja puse în aplicare măsuri semnificative de restructurare, cum ar fi restructurarea forței de muncă, restructurarea parțială a activelor și restructurarea organizațională. În cele din urmă, societatea nu mai are de rambursat datorii semnificative și tot ajutorul de stat pentru restructurare va fi cheltuit pe sporirea productivității și a competitivității.
(47)
Industria ingineriei mecanice este o industrie cu societăți preponderent mici și mijlocii, în principal datorită faptului că produsele sunt realizate după comenzi individualizate și livrate în loturi mici. Caracterul ciclic al cererii impune societăților flexibilitate în ajustarea capacităților. În multe cazuri produsele sunt bazate pe know-how și este necesară o experiență îndelungată. Techmatrans pare a fi o societate care respectă aceste cerințe, iar punerea în aplicare a programului de investiții preconizat în planul de restructurare ar trebui să asigure restabilirea viabilității pe termen lung.
(48)
În cele din urmă, autoritățile poloneze preconizează privatizarea societății în 2009/2010 după încheierea procesului de restructurare. Acest lucru ar trebui să contribuie suplimentar la consolidarea poziției societății în perspectiva pe termen lung. Încrederea pieței în această societate a fost deja dovedită în 2005, când doi potențiali investitori și-au exprimat interesul în achiziționarea ei (în acel moment însă negocierile nu au avut drept rezultat privatizarea cu succes a societății).
(49)
După ce a analizat și verificat explicațiile de mai sus și proiectul de restructurare propus, în special programul de investiții, Comisia consideră că, în cazul în care restructurarea este pusă în aplicare, Techmatrans ar trebui să devină viabilă pe termen lung. În baza acestor elemente, Comisia conchide că punerea în aplicare a planului de restructurare va avea drept rezultat restabilirea viabilității.
2.3. Limitarea ajutorului la minim
(50)
În temeiul punctelor 43-45 din Orientări, ajutorul de stat trebuie limitat la minimul necesar, iar din partea beneficiarului se așteaptă o contribuție semnificativă la restructurare, contribuție provenind din resursele proprii sau din finanțare comercială externă. Orientările stabilesc cu precizie faptul că un cuantum semnificativ al finanțării restructurării trebuie să provină din resurse proprii, inclusiv din vânzarea de active care nu sunt esențiale pentru supraviețuirea societății, precum și din finanțare exterioară la cursurile pieței.
(51)
Contribuția proprie, destinată acoperirii costurilor Techmatrans, va proveni din vânzarea de active: vânzarea de bunuri imobiliare (2 milioane PLN), acțiuni (0,1 milioane PLN) și vehicule și utilaje de producție vechi (0,1 milioane PLN). În plus, Techmatrans a obținut un credit comercial pe termen lung în valoare de 0,11 milioane PLN.
(52)
Techmatrans a obținut, de asemenea, scontarea creanțelor. Totalul preconizat al creanțelor care urmează să fie scontate în 2007 se ridică la 3 160 000 PLN. Această estimare se bazează pe acorduri cu privire la scontarea creanțelor semnate deja cu bănci și clienți. Presupunând că reducerea preconizată a perioadei de plată va fi similară efectului realizat în 2006 (80 de zile), finanțarea obținută pe această bază în 2007 ar trebui să aibă un efect echivalent celui al finanțării pe termen lung a 702 000 PLN (3 160 000 PLN × 80 de zile/360 de zile).
(53)
Deoarece Techmatrans a obținut această finanțare la cursurile pieței, în timp ce se afla în dificultate și înainte să fie acordat ajutorul de stat, Comisia consideră că este justificat să se presupună că societatea va putea obține o finanțare similară pe întreaga perioadă a restructurării și în condiții financiare cel puțin la fel de bune. Prin urmare, Comisia consideră că această finanțare poate fi acceptată drept contribuție proprie în sensul Orientărilor.
(54)
Costurile de restructurare conform planului de restructurare actualizat se vor ridica la 5,959 milioane PLN (investiții: 5,359 milioane PLN, rambursarea împrumutului de salvare 0,6 milioane PLN). Contribuția proprie la finanțare ar trebui să se ridice la 3,012 milioane PLN (venituri realizate din vânzarea de mijloace fixe: 2,2 milioane PLN, credit comercial pe termen mai lung: 110 000 PLN, scontarea creanțelor: 702 000 PLN).
(55)
Contribuția proprie a Techmatrans la restructurarea generală poate fi considerată ca atingând nivelul maxim posibil și reprezentând cel puțin 50 % din costurile de restructurare, ceea ce corespunde Orientărilor. Astfel, Comisia poate accepta nivelul contribuției proprii.
2.4. Evitarea unei denaturări nejustificate a concurenței
(56)
În temeiul punctelor 38-42 din Orientări, trebuie luate măsuri pentru a diminua pe cât posibil orice efecte adverse ale ajutorului de stat asupra societăților concurente. Ajutorul de stat nu trebuie să distorsioneze în mod nejustificat concurența. Aceasta implică de obicei limitarea cotei de piață a societății la sfârșitul perioadei de restructurare. Limitarea sau reducerea obligatorie a cotei societății pe piața relevantă reprezintă un efect compensator în favoarea societăților concurente. Această limitare trebuie să fie proporțională cu efectele de denaturare ale ajutorului de stat și cu importanța relativă a societății pe piața sau pe piețele pe care aceasta este activă.
(57)
În conformitate cu punctul 56 al Orientărilor, condițiile pentru autorizarea ajutorului de stat sunt mai puțin stricte în ceea ce privește măsurile compensatorii necesare în regiunile asistate. În analizarea consecințelor ajutorului pentru restructurare asupra pieței și a concurenței, Comisia a luat în considerare faptul că Techmatrans este situată într-o regiune asistată în temeiul articolului 87 alineatul (3) litera (a) din Tratatul CE.
(58)
Referitor la măsurile compensatorii, îndoielile exprimate de Comisie în decizia inițială cu privire la justificarea economică a măsurilor propuse au fost risipite. Techmatrans își propune să înceteze activitățile legate de proiectarea și vânzarea de sisteme de comandă pentru transportul tehnologic, deoarece externalizarea serviciilor va fi mai oportună în acest domeniu decât în alte domenii de activitate ale societății. Spre deosebire de celelalte activități ale societății, subcontractarea acestei activități nu va implica transferul către potențiali concurenți al cunoștințelor specializate care stau la baza activității principale a societății. În plus, încetarea acestor activități nu va necesita efectuarea de adaptări semnificative în cadrul societății.
(59)
Activitatea pe care Techmatrans își propune să o înceteze este profitabilă, astfel că renunțarea la ea nu este motivată de îngrijorări legate de viabilitatea sa. În anii din urmă această activitate a generat între 5 și 8,6 % din veniturile Techmatrans.
(60)
Comisia constată că Techmatrans are o cotă de piață scăzută, că din punct de vedere al mărimii ea este o IMM (deși din punct de vedere formal nu poate fi calificată drept IMM fiind în proprietatea statului) și că valoarea propusă a ajutorului de stat este destul de redusă (0,7 milioane EUR). Prin urmare, denaturarea concurenței, pe care măsurile compensatorii își propun să o evite, este nesemnificativă. Prin urmare, Comisia consideră suficiente măsurile compensatorii propuse.
VI. CONCLUZII
(61)
Comisia conchide că ajutorul de stat notificat în favoarea Techmatrans pentru punerea în aplicare a procesului de restructurare menționat mai sus poate fi considerat compatibil cu piața comună,
ADOPTĂ PREZENTA DECIZIE:
Articolul 1
Ajutorul de stat în valoare de 2 800 000 PLN pe care Polonia intenționează să îl acorde pentru proiectul de restructurare a Techmatrans este compatibil cu piața comună în sensul dispozițiilor articolului 87 alineatul (3) litera (c) din Tratatul CE.
În consecință, se autorizează punerea în aplicare a ajutorului de stat în valoare de 2 800 000 PLN menționat mai sus.
Articolul 2
Prezenta decizie se adresează Republicii Polone.
Adoptată la Bruxelles, 28 noiembrie 2007.